## Rješenje kojim se brokerskom društvu Fintrade d.o.o., Split, uvjetno oduzima dozvola za obavljanje svih poslova s vrijednosnim papirima

### NN 44/2008 (16.4.2008.), Rješenje kojim se brokerskom društvu Fintrade d.o.o., Split, uvjetno oduzima dozvola za obavljanje svih poslova s vrijednosnim papirima

# HRVATSKA AGENCIJA ZA NADZOR FINANCIJSKIH USLUGA

**1527**

Na temelju odredbi članka 8. stavka 1. i članka 15. stavka 1. točke 4. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 2., članka 41. stavka 2. i članka 52. stavka 1. točke 7. i
stavka 6. Zakona o tržištu vrijednosnih papira (»Narodne novine« br. 84/02,
138/06, dalje u tekstu: Zakon), u predmetu nadzora nad poslovanjem brokerskog
društva Fintrade d.o.o. za poslovanje vrijednosnim papirima, Split, Hrvojeva 12,
MBS: 060140218; Uprava Hrvatske agencije za nadzor financijskih usluga na
sjednici održanoj 10. travnja 2008. godine donijela je

## RJEŠENJE

1. Brokerskom društvu Fintrade d.o.o., Split, Hrvojeva 12, MBS: 060140218;
oduzima se dozvola za obavljanje svih poslova s vrijednosnim papirima.
2. Brokerskom društvu Fintrade d.o.o., Split, Hrvojeva 12, MBS: 060140218, neće
se oduzeti dozvola za obavljanje svih poslova s vrijednosnim papirima ukoliko u
razdoblju od 6 mjeseci od dana konačnosti rješenja ne nastupi bilo koji od
razloga za oduzimanje dozvole propisan odredbama članka 52. stavka 1. Zakona.
3. Ovo rješenje objavit će se u »Narodnim novinama«.

```
Obrazloženje
```

I) Hrvatska agencija za nadzor financijskih usluga (dalje u tekstu: Agencija)
provela je postupak nadzora nad društvom Fintrade d.o.o. za poslovanje
vrijednosnim papirima, Split, Hrvojeva 12 (dalje u tekstu: Društvo) sukladno
odredbi članka 15. Zakona o Hrvatskoj agenciji za nadzor financijskih usluga te
članka 14. Zakona.
II) Postupak nadzora proveden je na temelju Odluke Agencije (klasa: UP/I-041-02/07-06/11,
urbroj: 326-321/07-1) od 26. travnja 2007. godine.
Postupkom nadzora Agencija je utvrdila da Društvo tijekom vremenskog razdoblja
od 1. 1. 2006. do 24. 9. 2007. godine nije postupalo u skladu s odredbama
Zakona, odnosno Društvo nije vodilo knjigu naloga sukladno članku 63. stavak 2.
Zakona i članku 3. Pravilnika o sadržaju i načinu vođenja knjige naloga koji je
tada bio na snazi (»Narodne novine« br. 118/03, dalje u tekstu: Pravilnik) te u
izvršavanju naloga nije postupalo sukladno članku 66. stavak 4. i stavak 6.
Zakona.

I.

Društvo, nije, sukladno obvezi ovlaštenog društva u izvršavanju naloga sadržanoj
u članku 66. stavku 6. Zakona odmah, bez odgode, na trgovinskom sustavu
Varaždinske burze izložilo naloge za kupnju i prodaju vrijednosnih papira
upisane u knjigu naloga, iako na nalozima rok izlaganja nije bio izričito
drukčije određen, na dane 28. 4. 2006., 12. 5. 2006., 16. 6. 2006. i 23. 6.
2006. godine što je utvrđeno pregledom sljedećih naloga:
I.1. nalog br. 3075 upisan u knjigu naloga 28. 4. 2006. godine u 10:59 sati za
prodaju dionica burzovne oznake ADPL-R-A, a izložen istoga dana u 11:13:28 sati,
dakle s odgodom od 14 minuta,
I.2. nalog br. 3452 upisan u knjigu naloga 12. 5. 2006. godine u 11:40 sati za
prodaju dionica burzovne oznake VLDS-R-A u cijelosti izložen 13. 6. 2006. godine
u 12:39:02 sati, dakle s odgodom od 33 dana,
I.3. nalog br. 4055 upisan u knjigu naloga 16. 6. 2006. godine u 12:00 sati za
kupnju dionica burzovne oznake VLDS-R-A, a izložen istoga dana u 12:28:18 sati,
dakle s odgodom od 28 minuta,
I.4. nalog br. 4106 upisan u knjigu naloga 23. 6. 2006. godine u 10:30 sati za
prodaju dionica burzovne oznake HMDN-R-A, a izložen istoga dana u 11:09:00 sati,
dakle s odgodom od 39 minuta.

II.

Društvo nije vodilo knjigu naloga sukladno odredbi članka 63. stavak 2. Zakona,
na dane 2. 1. 2006., 10. 8. 2006., 15. 1. 2007., 19. 1. 2007., 13. 2. 2007., 14.
2. 2007., 27. 2. 2007., 18. 4. 2007., 23. 4. 2007. i 17. 5. 2007. godine,
odnosno nije upisivalo u knjigu naloga svaki nalog kronološkim redoslijedom
prihvaćanja i označilo ga pripadajućim rednim brojem, tako da su nalozi izloženi
i izvršeni prije nego što su upisani u knjigu naloga, što je utvrđeno pregledom
sljedećih naloga:
II.1. nalog br. 108 upisan u knjigu naloga 2. 1. 2006. godine u 15:05 sati za
kupnju 1 dionice izdavatelja Luka Ploče d.d. (LKPC-R-A), a izvršen isti dan u
11:48:14 sati
II.2. nalog br. 5423 upisan u knjigu naloga 10. 8. 2006. godine u 13:07 sati za
prodaju 360 dionica izdavatelja Slobodna Dalmacija d.d. (SLDM-R-A), a izvršen
isti dan u 11:25:00 sati
II.3.nalog br. 753 upisan u knjigu naloga 15. 1. 2007. u 13:52 sati za prodaju
31 dionice izdavatelja Arenaturist d.d. (ARNT-R-A), a izvršen isti dan u
12:52:02 sati
II.4. nalog br. 1074 upisan u knjigu naloga 19. 1. 2007. godine u 16:10 sati za
kupnju 20 dionica izdavatelja Lavčević d.d. (LVCV-R-A), a izvršen dana 18. 1.
2007. godine u 10:38 sati
II.5. nalog br. 2182 upisan u knjigu naloga 13. 2. 2007. godine u 13:09 sati za
prodaju 19 dionica izdavatelja Dom holding d.d. (KORF-R-A), a izvršen dana 12.
2. 2007. godine u 15:53:44 sati
II.6. nalog br. 2286 upisan u knjigu naloga 14. 2. 2007. godine u 15:50 sati za
prodaju 6 dionica izdavatelja Proficio d.d. (PRFC-R-A), a izvršen isti dan u
11:29:39 sati
II.7. nalog br. 3014 upisan u knjigu naloga 27. 2. 2007. godine u 16:15 sati za
kupnju 29 dionica izdavatelja Erste&Steiermärkische bank d.d. (RIBA-R-A), a
izvršen isti dan u 13:35:04 sati
II.8. nalog br. 5987 upisan u knjigu naloga 18. 4. 2007. godine u 11:55 sati za
kupnju 36 dionica izdavatelja Žitnjak d.d. (ZTNJ-R-A), a izvršen isti dan u
11:42:22 sati
II.9. nalog br. 6378 upisan u knjigu naloga 23. 4. 2007. godine u 12:44 sati za
prodaju 38 dionica izdavatelja Slatinska banka d.d. (SNBA-R-A), a izvršen isti
dan u 10:10:59 sati
II.10. nalog br. 8291 upisan u knjigu naloga 17. 5. 2007. godine u 13:35 sati za
prodaju 10 dionica izdavatelja Jadransko osiguranje d.d. (JDOS-R-A), a
djelomično izvršen 16. 5. 2007. godine

III.

Društvo nije u razdoblju od 1. 1. 2006. do 20. 9. 2007. na nalozima Društva kao
nalogodavatelja navodilo da se radi o vlastitim nalozima, a što su bili dužni
učiniti temeljem odredbe članka 66. stavak 4. Zakona, što je utvrđeno pregledom
sljedećih naloga:
III.1. nalog br. 108 zadan dana 2. 1. 2006. godine
III.2. nalog br. 3363 zadan dana 10. 5. 2006. godine
III.3. nalog br. 7518 zadan dana 11. 10. 2006. godine
III.4. nalog br. 9876 zadan dana 29. 12. 2006. godine
III.5. nalog br. 545 zadan dana 10. 1. 2007. godine
III.6. nalog br. 5500 zadan dana 12. 4. 2007. godine
III.7. nalog br. 11447 zadan dana 4. 7. 2007. godine

IV.

Društvo na dane 12. 5. 2006., 16. 6. 2006., 23. 6. 2006. i 28. 7. 2006. godine
nije izlagalo naloge sukladno članku 3. Pravilnika, tako da kod pojedinih
naloga, na trgovinski sustav Varaždinske ili Zagrebačke burze nije izložena
cijela količina koja je zadana na nalogu, nego se izlaže samo dio naloga, ili su
nalozi izloženi po cijeni različitoj od one navedene na nalogu, što je utvrđeno
pregledom sljedećih naloga:
IV.1. umjesto da izloži svih 31.200 dionica VLDS-R-A u nalogu za prodaju od 12.
5. 2006. u 11:40 sati kada je u knjigu naloga upisan nalog br. 3452, Društvo je
15. 5. 2006. godine u 9:35:06 sati izložilo djelomičnu količinu naloga od 5.000
dionica, a preostalu količinu izložilo je 13. 6. 2006. godine u 12:39:02 sati
IV.2. umjesto da izloži svih 34.000 dionica VLDS-R-A u nalogu za kupnju od 16.
6. 2006. u 12:00 sati kada je u knjigu naloga upisan nalog br. 4055, Društvo je
izložilo djelomičnu količinu od 31.221 dionice VLDS-R-A.
IV.3. umjesto da izloži svih 300 dionica BDMR-R-A u nalogu za kupnju od 28. 7.
2006. u 15:51 sati kada je u knjigu naloga upisan nalog br. 4955, Društvo je u
15:52:29 sati izložilo djelomičnu količinu od 70 dionica BDMR-R-A.

V.

Sukladno članku 3. stavku 1. točke 6. i 7. Pravilnika, smatra se da knjiga
naloga mora sadržavati ime, prezime, adresu (ulica i broj, poštanski broj i
mjesto, država, ako nije RH) ako je nalogodavac fizička osoba, odnosno tvrtku,
sjedište, ime i prezime ovlaštenog zastupnika ako je nalogodavac pravna osoba te
oznaku računa nalogodavca. Uvidom u knjigu naloga Društva utvrđeno je da knjiga
naloga, u razdoblju od 1. 1. 2006. do 7. 9. 2007. godine, nije sadržavala adresu
nalogodavca (ulica i broj, poštanski broj i mjesto, država, ako nije RH) ako je
nalogodavac fizička osoba, odnosno sjedište, ime i prezime ovlaštenog zastupnika
ako je nalogodavac pravna osoba, kao ni oznaku računa nalogodavca.
Isto tako, sukladno članku 3. stavku 1. točka 12. Pravilnika obvezni sadržaj
knjige naloga je rok do kojeg nalog vrijedi. Uvidom u knjigu naloga Društva
utvrđeno je da Društvo, u razdoblju od 1. 1. 2006. do 7. 9. 2007. godine, nije
upisivalo rok do kojeg nalog vrijedi.
III) Agencija je, nakon nadzora provedenog na temelju Odluke od 26. travnja
2007. godine, dala mogućnost Društvu da se izjasni o činjenicama na temelju
kojih Agencija donosi ovo Rješenje. Dana 30. studenoga 2007. Agencija je
zaprimila podnesak Društva kojim je dostavljeno očitovanje na Zapisnik o
provedenom nadzoru te pripadajuća dokumentacija u privitku, koju je Društvo
smatralo relevantnom za očitovanje o provedenom nadzoru.
Prema mišljenju Agencije, navedeno očitovanje Društva nije sadržavalo nove
činjenice odnosno obrazloženja dotada utvrđenih činjenica, koje bi ukazivale na
drugačije okolnosti značajne za Rješenje, budući da Društvo u bitnome ne
osporava nalaze Agencije već navodi da su se u svojim postupanjima kod izvršenja
naloga uvijek i prvenstveno rukovodili odredbama članka 59. stavak 1. Zakona,
nastojeći svoje poslove obavljati maksimalno stručno i u najboljem interesu
nalogodavaca. Prema mišljenju Agencije, navedeno ne može biti opravdanje za
učinjene nepravilnosti iz članaka 63. i 66. Zakona.
IV) Utvrdivši da društvo nije vodilo knjigu naloga sukladno odredbama članka 63.
Zakona te da poslove s vrijednosnim papirima nije izvršavalo u skladu s
odredbama članka 66. Zakona, temeljem članka 52. stavak 1. točke 7. i 16.
Zakona, valjalo je riješiti kao u točki 1. izreke Rješenja.
Međutim, sukladno točki 2. izreke Rješenja, dozvola se neće oduzeti ukoliko u
razdoblju od 6 mjeseci od dana konačnosti rješenja ne nastupi bilo koji od
razloga za oduzimanje dozvole propisan odredbama članka 52. stavka 1. Zakona.
Kao olakotnu okolnost prilikom izricanja uvjetnog oduzimanja dozvole Društvu,
Agencija je uzela činjenicu da Društvu nikada ranije dozvola nije bila oduzeta.
V) Sukladno odredbama članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/07-06/11
Urbroj: 326-321/08-7
Zagreb, 10. travnja 2008.

Predsjednik Uprave
**Ante Samodol**, v. r.

Rješenje, NN 44/2008-1527
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)